Споменик српских бораца налази се у близини зграде општине Соколац и овај споменик је Централно спомен-обиљежје српским борцима погинулим у Одбрамбено-отаџбинском рату на ратиштима у околини Сарајева. На овом обиљежју исписана су имена 1.208 бораца припадника великог броја јединица Сарајевско-романијског корпуса. Споменик је изграђен у склопу Парка српских бораца, гдје је изграђен и централни градски трг. Укупна површина је 700 метара квадратних. Београдски вајар Момчило Крковић аутор је идејног рјешења Централног спомен-обиљежја погинулим борцима из Отаџбинског рата. Споменик има значење симбола борбе и отпора Српског народа у настојањима да оствари Републику Српску. Симболика споменика је вишеструка. Крст у средишњем дијелу симболизује православно хришћанство које одувијек уједињује Србе. Купола као елемент српске средњовијековне архитектуре симболизује светосавски континуитет који омогућује самоодржање српског народа. Посљедњи симбол споменика и његова поента је тврђавски елемент, који је српски народ његовао кроз вијекове градећи куле и градове, да би се заштитио од напада непријатеља и пропасти.